શાસ્ત્રીજી મહારાજનો યોગ થતાં જ હર્ષદરાયને જાણે સાચો રાહબર મળી ગયો. જીવનની દિશા પલટાઈ. તેઓ હવે સંતોનાં ચરણોમાં બેસી શાસ્ત્રોનાં ગહન રહસ્યોનો તાગ મેળવવા મંડ્યા. નિર્ગુણદાસ સ્વામી જેવાને તો આવા બુદ્ધિશાળી અને ભણેલા ભક્ત મળતાં જાણે કોઈ પારસમણિ મળી ગયો. તેમની પાસેથી હર્ષદભાઈએ અક્ષરપુરુષોત્તમના સિદ્ધાંતો રાતની રાત જાગી આત્મસાત્ કરી લીધા. શાસ્ત્રીજી મહારાજે તો એમનું હીર પારખી લીધું અને તેમને સત્સંગ-જ્ઞાનનાં પીયૂષ પાયાં. તેઓએ હર્ષદરાયની મુમુક્ષુતા, ધગશ અને શ્રદ્ધા પર વારી જઈ રાતદિવસ તેમને જ્ઞાનની ગહન વાતો કરી અને જ્ઞાનના સૂક્ષ્મ મર્મો સમજાવી દીધા. હર્ષદભાઈ કહેતા : ‘હું જ્યારે શાસ્ત્રીજી મહારાજ પાસે જાઉં ત્યારે રાત્રે તેમની પથારી પાસે બેસારે, ને શ્રીજીના સિદ્ધાંતની અસંખ્ય વાતો કરે, ભગતજી મહારાજના પ્રસંગો કહે. શાસ્ત્રીજી મહારાજે મને આશરે સો વખત ભગતજી મહારાજનું સંપૂર્ણ આખ્યાન કહ્યું છે.’ નિર્ગુણદાસ સ્વામી, યોગીજી મહારાજ, અક્ષરપુરુષ સ્વામી, અક્ષરપુરુષોત્તમ સ્વામી, મહાનત સ્વામી, વાસુદેવ સ્વામી, ભક્તિવલ્લભ સ્વામી, સંતવલ્લભ સ્વામી આદિ સૌ સંતો પણ અનેક માતા એક પુત્ર પર વહાલ વરસાવે તેમ હર્ષદરાયને ભગવાન સ્વામિનારાયણના સિદ્ધાંતો સમજાવતા. પરિણામે સત્સંગની સર્વદેશીય સમજણ દ્વારા તેમનું સર્વાંગ સુંદર ઘડતર થયું. શાસ્ત્રીજી મહારાજ સાથે તો એક ગજબનો આત્મીય ભાવ થઈ ગયો. શાસ્ત્રીજી મહારાજ એ જ તેમનું જીવન બની ગયું હતું ! ઘણી વખત શાસ્ત્રીજી મહારાજને કોઈ વાત નિર્ગુણદાસ સ્વામીને કહેવડાવવી હોય તો હર્ષદભાઈ દ્વારા કહેવડાવતા. શાસ્ત્રીજી મહારાજ જ્યાં હોય ત્યાં કે તેમના સાંનિધ્યમાં ઠેર ઠેર યોજાતા પારાયણ-સમૈયાઓમાં હર્ષદભાઈ પહોંચી જાય. સમૈયા-ઉત્સવોમાં શાસ્ત્રીજી મહારાજ તેમને પ્રસન્નતાપૂર્વક પ્રવચન કરવાની આજ્ઞા કરે અને હર્ષદભાઈના પ્રવચનથી રાજી થાય. સત્સંગ થયા પછી સતત બાર વર્ષ સુધી તેમણે શાસ્ત્રીજી મહારાજને યથાર્થ સેવીને તેમને ખૂબ પ્રસન્ન કર્યા.